પતિદેવનો એ ખુલાસો સાંભળી પત્ની તો મૂંગીમંતર બની ગઈ. પણ એના મુખ પર ચિંતાનાં ચિહ્નો દેખાવા લાગ્યાં. પત્નીને સાંત્વન આપતાં એ સદગૃહસ્થ બોલ્યા : ‘તું આ બધી ચિંતાનો ભાર મગજ પર રાખવો છોડી દે. આપણો વાળ વાંકો થવાનો નથી. મહારાજા સાહેબ સમજદાર છે. એમને હાથે કોઈને પણ અત્યાર સુધી અન્યાય થયો નથી.’ અને આ વાતને હજી માંડ પૂરું અઠવાડિયુંય નહોતું વીત્યું ત્યાં તો મહારાજાની બગી ત્યાં આવીને ઊભી રહી. પેલા ગૃહસ્થને પોતાની બાજુમાં ખૂબ જ પ્રેમપૂર્વક બેસાડી, મહારાજા એમને દૂર દૂર સુધી ફરવા લઈ ગયા. એ ગૃહસ્થ હતા ભાવનગર રાજ્યના કેળવણી અધિકારી મણિશંકર રત્નજી ભટ્ટ (કવિ કાન્ત). મહારાજા હતા ભાવનગર નરેશ ભાવસિંહજી.